Newsbook .td_uid_2_61125f12ec839_rand.td-a-rec-img{text-align:left}.td_uid_2_61125f12ec839_rand.td-a-rec-img img{margin:0 auto 0 0} Il-Moviment Graffitti qal li m'għandux ikun il-ħabib tal-qalb ta' Yorgen Fenech, il-Ministru Edward Zammit Lewis, li jwettaq ir-rakkomandazzjonijiet li saru mill-Bord maħtur għall-inkjesta pubblika fuq l-assassinju tal-ġurnalista Daphne Caruana Galizia. Fi stqarrija maħruġa dalgħodu, l-għaqda nnutat bi tħassib u dispjaċir li l-konklużjonijiet u r-rakkomandazzjinijiet tal-Bord tal-inkjesta "qed jiġu imminati" għax il-Gvern qiegħed biss jitkellem dwarhom waqt li jonqos mir-responsabbiltà tiegħu li jindirizza l-implikazzjonijiet tagħhom. L-għaqda fakkret li l-inkjesta sabet evidenza abbundanti tar-rabtiet profondi, intimi u mhux xierqa bejn l-ogħla livelli ta' amministrazzjoni pubblika u n-negozju kbir. Dawn ir-rabtiet kienu parti mir-raġuni għaliex inħolqot kultura ta' impunità li ppermettiet li tinqatel il-ġurnalista li propju kienet qiegħda tirrapporta fuq dawn ir-relazzjonijiet mhux adekwati u l-iskandli marbutin magħhom. Il-Moviment Graffitti kkummenta, "Forsi l-iktar ħaġa pertinenti f'dan il-mument hija r-responsabbiltà tal-Ministeru għall-Ġustizzja li jiggarantixxi s-saltna tad-dritt billi jiżgura li l-id tal-ġustizzja tilħaq lil dawk kollha li jiksru l-liġi, huma min huma u jkun xi jkun il-poter politiku u ekonomiku tagħhom." Madankollu, il-Ministru kurrenti, Edward Zammit Lewis, kellu rabtiet b'saħħithom man-negozjant Yorgen Fenech, li ilu arrestat mill-2019 għaliex hu akkużat b'kompliċità fl-assassinju tal-ġurnalista Daphne Caruana Galizia. Il-konklużjonijiet tal-inkjesta pubblika Inkjesta pubblika: L-Istat responsabbli għall-assassinju ta' Daphne Dawn ir-rabtiet ġew żvelati f'messaġġi bejn iż-żewġ irġiel li saru fuq WhatsApp fl-2019, ftit xhur qabel l-arrest ta' Fenech. Il-messaġġi jinkludu diskors kontroversjali mill-Ministru għall-Ġustizzja li qal lil Fenech li jimmissjah u li hu kburi bih, u li sejjaħ lill-politiċi sħabu "tfal u pożi" u politikament inkompetenti, filwaqt li sejjaħ lil-Laburisti li jfittxu li jinqdew mill-politiċi "Ġaħan." L-iżvelar ta' dawn il-messaġġi wassal għal diversi sejħiet għar-riżenja tal-Ministru, iżda hu qed jirrifjuta li jagħmel dan għax qed jinsisti li lil Fenech dejjem kellmu fuq livell ta' ħbiberija u mhux bħala politiku. Saħaq li f'xogħlu dejjem aġixxa b'integrità. Il-Moviment Graffitti fakkar li waħda mill-konklużjonijiet tal-Bord tal-inkjesta kienet li l-ebda membru tal-Grupp Parlamentari Laburista ta' dak iż-żmien m'aġixxa b'integrità fl-għażla li jiddefendi l-azzjonijiet ta' Konrad Mizzi u Keith Schembri, meta ġie żvelat li dawn kellhom kumpaniji sigrieti fil-Panama. Aqra aktar Zammit Lewis jiċħad fuljett f'ismu li jsejjaħ lil-Laburisti "Ġaħan" L-NGO saħqet li, "Huwa inkonċepibbli li Stat li nstab li ffaċilita l-qtil ta' ġurnalista permezz tal-ħafna każijiet ta' nuqqas ta' responsabbiltà li wasslu biex l-interessi privati jingħataw prijorità ogħla mill-ġid pubbliku jista' jittama li jirranġa s-sitwazzjoni b'Ministru li r-relazzjoni profonda, intima u mhux xierqa tiegħu ma' dawk l-istess interessi privati hija dokumentata, pubblika, u patetika." Issokta jgħid li jekk inkomplu nafdaw ir-riassigurazzjonijiet tal-integrità tagħhom stess ta' individwi li huma kompromessi b'mod evidenti, ilkoll kemm aħna nkunu Ġaħan. Il-Moviment Graffitti temm jgħid li dan mhux żmien biex l-affarijiet jibqgħu kif kienu, u li l-konklużjonijiet u r-rakkomandazzjonijiet għandhom isiru b'urġenza u b'dedikazzjoni xierqa. Il-kummenti tal-Ministri fuq waħda mill-konklużjonijiet tal-inkjesta pubblika Stat mafjuż? Ara x'qalu dawn il-Ministri Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61125f12ecb17_rand.td-a-rec-img{text-align:left}.td_uid_3_61125f12ecb17_rand.td-a-rec-img img{margin:0 auto 0 0}